เดอะ เซ็นทรัล

เดอะ เซ็นทรัล (อังกฤษ: The Central; เดิม: บางกอกโดม พลาซ่า; Bangkok Dome Plaza) เป็นโครงการพัฒนาพื้นที่เชิงพาณิชยกรรมแบบผสมบนที่ดินจำนวน 48 ไร่ บริเวณซอยพหลโยธิน 19 ถนนพหลโยธิน ในพื้นที่แขวงจตุจักร เขตจตุจักร กรุงเทพมหานคร ของบริษัท เบย์วอเตอร์ จำกัด กิจการร่วมทุนระหว่าง บริษัท เซ็นทรัลพัฒนา จำกัด (มหาชน) และบริษัท แกรนด์ คาแนล แลนด์ จำกัด (มหาชน) ในเครือเดียวกัน โครงการประกอบด้วยศูนย์การค้าขนาดใหญ่ อาคารสำนักงาน โรงแรม และอาคารชุดที่พักอาศัย คาดว่าจะเปิดให้บริการได้ในเดือนธันวาคม พ.ศ. 2569 ประวัติ ก่อนหน้าที่จะมี เดอะ เซ็นทรัล ที่ดินผืนดังกล่าวเคยมีโครงการพัฒนาพื้นที่เชิงพาณิชยกรรมแบบผสมในชื่อ บางกอกโดม พลาซ่า โดย บริษัท ยูนิเวสต์ แลนด์ จำกัด ของ ชาตรี บุญดีเจริญ ซึ่งได้วางแผนพัฒนาเป็นอาคารแบบประสม ความสูง 45 ชั้น ประกอบไปด้วยห้างสรรพสินค้า โรงแรมหรู สำนักงาน คอนโดมิเนียม 2 อาคาร และสวนสนุก ด้วยแนวคิด โลกใต้น้ำ (Underwater World) ภายใต้งบลงทุนกว่า 10,000 ล้านบาท ซึ่งเป็นการลงทุนครั้งใหญ่ครั้งหนึ่งในสมัยนั้น โดยในช่วงแรกทางกลุ่มได้เปิดจองส่วนคอนโดมิเนียมตั้งแต่ พ.ศ. 2537 และมียอดจองกว่า 70% ของยอดทั้งหมด สร้างรายได้กว่า 5,000 ล้านบาท แต่แล้วโครงการทั้งหมดก็ล่มลงเนื่องจากประเทศไทยประสบภาวะเศรษฐกิจถดถอยจากวิกฤตต้มยำกุ้ง ทำให้ ยูนิเวสต์ แลนด์ ถูกฟ้องร้องจากธนาคาร จนในที่สุด กรมบังคับคดี กระทรวงยุติธรรม ได้ยึดที่ดินผืนดังกล่าวเพื่อนำมาขายทอดตลาด และบริษัท ยูนิเวสต์ แลนด์ จำกัด รวมถึงตัว ชาตรี บุญดีเจริญ ถูกฟ้องล้มละลายจนต้องปิดบริษัทในที่สุด ต่อมาในราว ๆ พ.ศ. 2550 กรมบังคับคดีได้นำที่ดินผืนดังกล่าวออกประมูลทอดตลาด โดยมีผู้สนใจเข้าร่วมประมูลคือ เครือเจริญโภคภัณฑ์ กลุ่มเซ็นทรัล และกลุ่มทีซีซี รวมถึงธนาคารไทยพาณิชย์ที่ต้องการนำที่ดินไปขายต่อให้นักลงทุนชาวต่างประเทศ แต่หลังจากที่เริ่มมีข่าวการประมูล เจ้าหนี้เก่าของยูนิเวสต์ แลนด์ หลายราย ได้ยื่นฟ้องกรมบังคับคดีต่อศาลแพ่งเพื่อเรียกร้องค่าเสียหายจากหนี้เก่าทั้งหมด และสั่งให้กรมบังคับคดีหยุดการประมูลทันที จนกว่าจะชำระหนี้สินสำเร็จ ทำให้แผนการประมูลที่ดินดังกล่าวล่มลง และบริษัท บริหารสินทรัพย์ กรุงเทพพาณิชย์ จำกัด (มหาชน) (BAM) เจ้าหนี้รายใหญ่ได้ตัดสินใจเข้าซื้อและรับโอนหนี้ทั้งหมดของยูนิเวสต์ แลนด์ จากเจ้าหนี้รายย่อย เพื่อชำระยอดหนี้ให้กรมบังคับคดีสามารถเปิดประมูลที่ดินผืนดังกล่าวได้อีกครั้ง จนกระทั่ง พ.ศ. 2558 กรมบังคับคดีจึงสามารถนำที่ดินผืนดังกล่าวออกประมูลได้สำเร็จ โดยครั้งนี้มี บริษัท แกรนด์ คาแนล แลนด์ จำกัด (มหาชน) ของโยธิน บุญดีเจริญ ร่วมกับ บริษัท ยูนิคอร์น เอ็นเตอร์ไพรส์ จำกัด ในเครือ บริษัท บีทีเอส กรุ๊ป โฮลดิ้งส์ จำกัด (มหาชน) เข้าร่วมประมูลด้วย จนในที่สุด บริษัท เบย์วอเตอร์ จำกัด ซึ่งเป็นบริษัทร่วมทุนของแกรนด์ คาแนล แลนด์ และยูนิคอร์น เอ็นเตอร์ไพรส์ เป็นผู้ชนะการประมูลที่ดินผืนดังกล่าวในราคา 7,350 ล้านบาท และ BAM ได้รับเงินคืน 5,300 ล้านบาทจากกรมบังคับคดีในการประมูลครั้งนี้ ภายหลังการประมูลสิ้นสุดลง ใน พ.ศ. 2559 กลุ่มบีทีเอสได้ตั้งงบประมาณ 200 ล้านบาท เพื่อนำเอาที่ดินบางส่วนของบางกอกโดมจำนวน 10 ไร่มาทำเป็นถนนสาธารณะขนาด 8 ช่องจราจร เชื่อมต่อระหว่างถนนวิภาวดีรังสิต กับถนนพหลโยธิน เพื่อเป็นการช่วยบรรเทาผลกระทบการจราจรจากการก่อสร้างโครงการรถไฟฟ้าสายสีเขียวเหนือ ช่วงหมอชิต-สะพานใหม่-คูคต และวางแผนสร้างสถานีปลายทางใหม่ของรถไฟฟ้ามหานคร สายสีเหลือง (สายนัคราพิพัฒน์) ที่เป็นข้อเสนอเพิ่มเติมของกิจการร่วมค้าบีเอสอาร์บนถนนดังกล่าว รวมถึงมีแผนที่จะตัดแบ่งที่ดินบางส่วนเพื่อเตรียมจำหน่ายให้กับบริษัทร่วมทุนกับบริษัท แสนสิริ จำกัด (มหาชน) เพื่อพัฒนาโครงการคอนโดมิเนียมภายในโครงการ และจะมีการเชิญชวนกลุ่มทุนอื่น ๆ รวมถึงกลุ่มเซ็นทรัล เข้าร่วมพัฒนาที่ดินผืนดังกล่าวในจำนวนที่เหลืออีก 38 ไร่ จนกลายเป็นเมืองใหม่ในย่านพหลโยธินเหนือ แต่แล้วการสร้างสถานีใหม่บนที่ดินบางกอกโดม กลับไม่ได้รับการอนุมัติจากการรถไฟฟ้าขนส่งมวลชนแห่งประเทศไทย ซึ่งมีผลให้สถานีปลายทางใหม่ของรถไฟฟ้ามหานคร สายสีเหลือง​ ต้องย้ายไปอยู่ด้านหน้าสถานีตำรวจนครบาลพหลโยธิน ในบริเวณของการรถไฟแห่งประเทศไทยแทน แผนพัฒนาโครงการบนที่ดินบางกอกโดมของกลุ่มบีทีเอสจึงถูกหยุดชั่วคราว จนใน พ.ศ. 2561 โยธิน บุญดีเจริญ ได้ขายหุ้นทั้งหมดของแกรนด์ คาแนล แลนด์ ให้บริษัท ซีพีเอ็น พัทยา จำกัด ในเครือบริษัท เซ็นทรัลพัฒนา จำกัด (มหาชน) เพื่อออกจากธุรกิจอสังหาริมทรัพย์ กลุ่มบีทีเอสจึงตัดสินใจขายหุ้นทั้งหมดของเบย์วอเตอร์ให้กับเซ็นทรัลพัฒนา บริษัทแม่ของแกรนด์ คาแนล แลนด์ ตามไปด้วยใน พ.ศ. 2562 ส่งผลให้ที่ดินบางกอกโดมถูกเปลี่ยนเจ้าของอีกครั้งเป็นตระกูลจิราธิวัฒน์ เจ้าของกลุ่มเซ็นทรัล ผ่านเซ็นทรัลพัฒนา จนถึงปัจจุบัน ต่อมาใน พ.ศ. 2565 เซ็นทรัลพัฒนาได้ตั้งงบสนับสนุนการลงทุนการพัฒนาโครงการให้กับเบย์วอเตอร์จำนวน 10,000 ล้านบาท โดยแบ่งเป็นการลงทุนทางตรง และทางอ้อมผ่านแกรนด์ คาแนล แลนด์ ในสัดส่วนเท่ากันที่ฝ่ายละ 5,000 ล้านบาท เพื่อให้เบย์วอเตอร์เข้าพัฒนาที่ดินผืนดังกล่าวให้เป็นโครงการพัฒนาพื้นที่เชิงพาณิชยกรรมแบบผสม ประกอบด้วยศูนย์การค้า โรงแรม อาคารชุดเพื่อการพักอาศัย และอาคารสำนักงาน โดยเซ็นทรัลพัฒนาตั้งเป้าให้เบย์วอเตอร์เป็นโครงการทดแทนของเซ็นทรัล ลาดพร้าว รวมถึงโรงแรมเซ็นทารา แกรนด์ แอท เซ็นทรัล ลาดพร้าว เนื่องจากที่ดินผืนเดิมจะสิ้นสุดสัญญาเช่ากับการรถไฟแห่งประเทศไทยใน พ.ศ. 2571 โดยโครงการได้รับใบอนุญาตก่อสร้างตั้งแต่วันที่ 9 พฤศจิกายน พ.ศ. 2565 และเริ่มก่อสร้างจากส่วนเสาเข็มเมื่อวันที่ 1 ธันวาคม ปีเดียวกัน ต่อมาเซ็นทรัลพัฒนาประกาศเพิ่มงบลงทุนโครงการขึ้นอีก 1 เท่า เป็น 20,000 ล้านบาท และตั้งเป้าเป็นศูนย์การค้าขนาดใหญ่แห่งหนึ่งในกรุงเทพมหานคร โดยใช้ชื่อในการก่อสร้างชั่วคราวว่า "เซ็นทรัล นอร์ธโพล" (Central North Pole) ก่อนเปิดเผยชื่อทางการเมื่อวันที่ 20 มีนาคม พ.ศ. 2568 ว่า เดอะ เซ็นทรัล (The Central) และเปิดตัวโครงการดังกล่าวอย่างเป็นทางการเมื่อวันที่ 8 ตุลาคม พ.ศ. 2568 โดยเป็นโครงการศูนย์การค้าระดับเรือธงแห่งที่ 4 ของเซ็นทรัลพัฒนาและกลุ่มเซ็นทรัล ถัดจากเซ็นทรัลเวิลด์ เซ็นทรัล เอ็มบาสซี และเซ็นทรัล พาร์ค เพื่อเฉลิมฉลองครบรอบ 45 ปีของการก่อตั้งเซ็นทรัลพัฒนา การจัดสรรพื้นที่ การพัฒนาโครงการเดอะ เซ็นทรัล จะแบ่งออกเป็นหลายส่วนภายใต้ฐานอาคารฐานเดียว เน้นกลุ่มลูกค้าระดับกลางถึงสูง รวมถึงนักท่องเที่ยว โดยมีองค์ประกอบดังนี้ ศูนย์การค้า โดย บริษัท เซ็นทรัลพัฒนา จำกัด (มหาชน) ความสูง 11 ชั้น (ชั้นใต้ดิน 3 ชั้น เหนือพื้นดิน 6-8 ชั้น โดยไล่ระดับไม่เท่ากันในแต่ละโซน) ประกอบไปด้วย ห้างสรรพสินค้าเซ็นทรัล ร้านค้าของบริษัทในเครือเซ็นทรัล รีเทล คอร์ปอเรชั่น ศูนย์ประชุมและโรงมหรสพอเนกประสงค์ พื้นที่ 6,700 ตารางเมตร โรงภาพยนตร์ โรงแรม โดย บริษัท โรงแรมเซ็นทรัลพลาซา จำกัด (มหาชน) คอนโดมิเนียม โดย บริษัท เซ็นทรัลพัฒนา เรซซิเด้นซ์ จำกัด ในเครือเซ็นทรัลพัฒนา อาคารสำนักงาน โดย บริษัท แกรนด์ คาแนล แลนด์ จำกัด (มหาชน) นอกจากนี้ ในโครงการยังมีแผนพัฒนาถนนเชื่อมกับถนนวิภาวดีรังสิตที่กลุ่มบีทีเอสได้พัฒนาค้างไว้เดิมให้แล้วเสร็จ รวมถึงมีแผนพัฒนาทางเชื่อมเข้ากับสถานีห้าแยกลาดพร้าว และสถานีพหลโยธิน 24 ของรถไฟฟ้าบีทีเอส สายสุขุมวิท โดยก่อสร้างต่อเนื่องจากทางเดินลอยฟ้าเดิมบริเวณด้านหน้าโรงเรียนหอวังมาบรรจบกับทางเดินลอยฟ้าใหม่จากสถานีพหลโยธิน 24 บริเวณด้านหน้าโครงการ อ้างอิง แหล่งข้อมูลอื่น เว็บไซต์โครงการ The Central Phaholyothin ที่เฟซบุ๊ก